ГIемерал тIахьал хъвана гьес гIараб мацIалда. ЦIакъ пасихIав гIакъилав гIалимчи вукIана гьев. ГIараб мацIги,гIелмуги,адабиятги лъазабизе гIоло гIарабиязул улкабазда гIемераб заман барав академик Крачковскияс хъвалеб буго жинда батанила Къудукьа Мусаласул гьунаралъ гIажаиблъизавурав цо кIудияв гIалимас гьев веццун гьабураб хъвай-хъвагIай. Гьедин бацIцIадго гIараб мацIалда кIалъалев гIажамияв жинда вихьичIилан абулеб бугила гьес Къудукьиясул хIакъалъулъ. Гьедин гIарабиялгицин гIажаиблъизарулеб гIелму гьеб нилъер МухIамад(с.т.гI.в.) аварагасул мацIалда гIуцIарав Мусалав рикIкIине бегьула магIарул мацIалда назму-кечI хъварал шагIиразда гьоркьов, гьанжелъагIан нилъехъе щварал баяназда рекъон тIоцIевесевлъун. ТIоцебе гьесул адабияталъул ирсалдаса ункъо мохъил кечI бахъун букIана БакьагьечIиса гIалимчи, Бадави МухIамадовас жиндирго цо гIелмияб тIехьалда. КечI-назму херхине Мусаласул бугеб гьунарги, рагIул пасихIлъи-тIокIкIинги, гIадатиял рагIабаз тIасахун гьабураб халипалда жаниб жавгьар-якъут гIадаб къиматаб ва гъваридаб магIна лъезе бугеб махщелги бихьизабулеб гьадинаб ункъо мухъ букIана гьеб.